b'\n_START_ARTICLE_\nL\xc3\xa5rben\n_START_SECTION_\nBeskrivelse av l\xc3\xa5rbenet\n_START_PARAGRAPH_\nI hoftesk\xc3\xa5la (latin: acetabulum) danner den \xc3\xb8verste delen av l\xc3\xa5rbenet ledd med bekkenbenet (os coxae). Bekkenbenet best\xc3\xa5r av de tre bena ilium, ischium og pubis._NEWLINE_\xc3\x98vre ende av l\xc3\xa5rbenet kalles \xc2\xabfemurhodet\xc2\xbb, og er formet som en kule som passer i hoftesk\xc3\xa5la i bekkenbenet. L\xc3\xa5rhalsen er en kort, nesten horisontal del av l\xc3\xa5rbenet. L\xc3\xa5rhalsen befinner seg mellom femurhodet og l\xc3\xa5rbenets lange skaft._NEWLINE_\xc3\x98vre ende av det lange l\xc3\xa5rbensskaftet er en knoke som kalles trochanter. Mesteparten av setemuskulaturen (musculus gluteus) er festet til denne knoken._NEWLINE_Nederst m\xc3\xb8tes l\xc3\xa5rbenet med leggbenet tibia, og danner kneleddet, med kneskjellet (patella) liggende foran. Det andre lange leggbenet, fibula, stopper \xc3\xb8verst like utenfor kneleddet.\n_START_SECTION_\nBruddskader\n_START_PARAGRAPH_\nVanlige beinbrudd i femur er l\xc3\xa5rhalsbrudd og l\xc3\xa5rbensbrudd (i det lange skaftet)._NEWLINE_Ved l\xc3\xa5rhalsbrudd (fractura colli femoris) opereres det ofte inn en nagle gjennom l\xc3\xa5rhalsen for \xc3\xa5 feste femurhodet til l\xc3\xa5rhalsen. Ved enkelte l\xc3\xa5rhalsbrudd og ved slitasje i hofteleddet coxartrose, kan det skiftes hofteledd. Da fjernes b\xc3\xa5de hoftesk\xc3\xa5la og femurhodet med l\xc3\xa5rhals, og det settes inn hofteprotese._NEWLINE_Ved brudd i det lange skaftet av l\xc3\xa5rbenet ble benet tidligere lagt i strekk, og pasienten m\xc3\xa5tte ligge p\xc3\xa5 sykehus til benet var grodd. Dette tok vanligvis rundt seks uker. De siste 30 \xc3\xa5rene har det v\xc3\xa6rt vanlig \xc3\xa5 operere, enten ved \xc3\xa5 legge inn en margnagle, eller \xc3\xa5 legge \xc3\xa9n eller flere plater p\xc3\xa5 utsiden av l\xc3\xa5rbenet og skru dem fast med skruer i benfragmentene. En margnagle er en metallstang som legges i benmargkanalen i det lange skaftet av l\xc3\xa5rbenet.'